РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/257-17

23. новембар 2017. године

Б е о г р а д

ЗАПИСНИК

22. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 23. НОВЕМБРА 2017. ГОДИНЕ

Седница је почела у 9.00 часова.

 Седницом је председавала Стефана Миладиновић, заменик председника Одбора.

 Седници су присуствовали чланови Одбора: Зоран Милекић, др Владимир Орлић, Огњен Пантовић, Снежана Б. Петровић, Далибор Радичевић и Ивана Стојиљковић.

 Седници су присуствовали заменици чланова Одбора: Ивана Николић (заменик Јовице Јевтићa), Крсто Јањушевић (заменик Драгана Јовановића) и Радослав Цокић (заменик Катарине Ракић).

 Седници нису присуствовали чланови Одбора: Драган Весовић, Јасмина Каранац, Ненад Константиновић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали из Министарства, грађевинарства, саобраћаја и инфраструктуре: Миодраг Поледица, државни секретар и Весна Лаковић, виши саветник у Сектору за међународне односе.

Одбор је, једногласно, у складу са предлогом заменика председника Одбора усвојио следећи:

Д н е в н и р е д

1. Разматрање Предлога закона о потврђивању Уговора о оснивању Транспортне заједнице, који је поднела Влада (број 011-3223/17 од 1. новембра 2017. године) .

Прва тачка дневног реда – **Разматрање Предлога закона о потврђивању Уговора о оснивању Транспортне заједнице**

 На почетку уводног излагања Миодраг Поледица, државни секретар у Министарству грађевинарства, саобраћаја и инфраструктуре, је истакао да је Транспортна заједница Западног Балкана успостављана предходних 13 година кроз Транспосртну опсерваторију југоисточне Европе и да је она практично одраз политичке воље регионалних учесника Западног Балкана да постану део транспотрног простора и транспотрне мреже Европске уније. Проширење најважнијих транспортних праваца извршено је 2015. године, који су до тада покривали само земље Европске уније, и на територију Западног Балкана. Практично, на учесницима овог Споразума је да се мапе које су тада нацртане сада реализују кроз пројекте на најважнијим транспортним правцима. Из тог разлога у региону ће постојати заједнички петогодишњи планови и стално усаглашавање са свим учесницама Западног Балкана, које ће на тај начин постати пуноправни партнери Европској унији по питању саобраћајне инфраструктуре. Да би се све то постигло потребно је извршити интеграцију свих уговорних страна целог Западног Балкана у јединствено транспортно тржиште. Дакле, овај Споразум о оснивању Транспортне заједнице развијаће, између осталог, петогодишње планове по питању изградње и реконструкције најбитније инфраструктуре друмског, железничког, водног и ваздушног саобраћаја. Овај споразум ће омогућити јединствене процедуре за јавне набавке у саобраћајној инфраструктури, а поједноставиће се и граничне процедуре. Допринос најбољем решењу између страна учесника, а касније и као јединственог тржиште за убрзавање саобраћаја на граничним прелазима, даће и Управа царина. Генерално, овај споразум ће омогућити развој инфраструктуре када су у питању аеродроми, железница, пловни путеви, најважније друмске артерије, речне луке Београд и Нови Сад на првом месту, а утицаће и на развој контејнерских терминала јер они су спрега између свих видова саобраћаја. Важно је истаћи и то да сви пројекти од регионалног значаја пролазе кроз наше законодавство, које је максимално усклађено са директивама Европске уније и када је у питању заштита животне средине.

Важност овог споразума је и то што ће земљама потписницама омогућити и коришћење међународних финанасијских фондова и бесповратних финансијских средства из Европске уније, која полако постају све више доступна, како за регион тако и за Републику Србију. Наша земља је од прошле године кроз програм IPA Европске уније из 2015. године добила око 80 милиона евра за реконструкцију железничке пруге од Ниша до Брестовца у дужини од 23 км, изградњу приступних путева на Жежељевом мосту у Новом Саду и изградњу првог контејнерског терминала у Батајници близу Београда, тако да је то први знак и практично усклађивање са самим текстом Транспортне заједнице, а његовим ступањем на снагу отвориће се и врата за предприступне фондове који до сада нису били планирани за овај регион. Овим споразумом ће се постепено отварати желничко тржишта што значи да наши железнички оператери могу да обављају железнички транспорт и у другим државама Западног Балкана, које су учеснице овог споразума. Споразум предвиђа и оснивање Секретаријата, а очекује се да се на првом министарском састанку 1. децембра 2017. године обелодани да ће Београд бити седиште Транспортне зајенице, односно да ћемо имати Секретаријат у Београду.

 У наставку седнице виши саветник у Сектору за међународне односе, Весна Лаковић, је додала да је саставни део овог Уговора Декларација која указује да је, у складу са међународним правом, територија Косова и Метохије под међународном управом у саставу Републике Србије и да се прихватањем Уговора од стране Републике Србије не може сматрати признавање независности Косова, односно да се потписивањем уговора између Србије и Косова не формира уговорни однос у смислу међународног права којим се регулише извршавање међународних уговора, односно у смислу Бечке конвенције у уговорном праву. У Уговору, као и у анексима на местима на којима се експлицитно наводе стране потписнице југоисточне Европе, у преамбули Уговора и на крају Уговора, потпис пуномоћника за Косово, означен је са звездицом, односно са пратећом фуснотом, у складу са регионалним представљањем и међународном сарадњом, нагласила је на крају излагања представник Министарства.

 Након излагања преставника предлагача заменик председника Одбора је на основу члана 170. Пословника Народне скупштине отворила јединствени претрес о Предлогу законао потврђивању Уговора о оснивању Транспортне заједницеи подсетила да се на поступак за доношење закона о потврђивању међународног уговора примењују одредбе Пословника о поступку за доношење закона, с тим што се о предлогу закона води јединствен претрес. Под јединственим претресом подразумева се истовремено вођење начелног претреса и претреса у појединостима предлога закона, као и да је на овај предлог закона поднет амандман на члан 4. народног посланика др Александра Мартиновића.

С обзиром да се нико од народних посланика није пријавио за дискусију заменик преседника Одбора, Стефана Миладиновић, је замолила представнике Министарства да известе Одбор о инфраструктурним плановима Европске уније за овај регион.

Државни секретар Миодраг Поледица је у одговору на питање истакао да у Европи тренутно постоји девет коридора од којих два копнена и један речни пролазе кроз Републику Србију. Коридори који су сада на снази су практично мреже које покривају неколико паралелних коридора, а проширење које је извршено 2015. године је урађено на основу аплицирања и аргументованих ставова да се ти коридори прошире преко Републике Србије. Реализација Споразума о Транспортној заједници омогућиће Републици Србији бесповратна средства и кредите са повољнијим финансијским условима. То су велике предности овог споразума и зато је врло важно за нашу земљу да постане део транспортне породице.

Одбор је, у складу са чл. 155. став 2. и 170. Пословника Народне скупштине, одлучио, једногласно, да предложи Народној скупштини да прихвати Предлога закона о потврђивању Уговора о оснивању Транспортне заједнице, који је поднела Влада.

 Одбор је размотрио амандман на члан 4. Предлога закона који је поднео народни посланик др Александар Мартиновић и одлучио, једногласно, да предложи Народној скупштини да га прихвати.

За известиоца Одбора на седници Народне скупштине одређена је Стефана Миладиновић, заменик председника Одбора.

На седници Одбора вођен је тонски запис.

 Седница је закључена у 9.18 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Биљана Илић Стефана Миладиновић